U-I-57/91
Natisni
Opravilna št.:
U-I-57/91
Datum odločitve:
30. 10. 1991
ECLI:
ECLI:SI:USRS:1991:U.I.57.91
Akt:
Odlok Občinske skupščine Ljubljana Bežigrad o zazidalnem načrtu za ureditveno območje BS 7/4 - Podgorica
Izrek:
Pobuda za oceno ustavnosti in zakonitosti izpodbijanega odloka se ne sprejme.
Evidenčni stavek:
Ustavno sodišče ni pristojno za oceno nesprejetja občinskega odloka kot opustitve dejanja.
Geslo:
Nepristojnost ustavnega sodišča za oceno ustavnosti in zakonitosti nesprejetja občinskega odloka kot izvedbenega akta (pravna praznina) kot opustitve dejanja.
Pravna podlaga:
Ustava 1974, 408., 417. čl.

VA, LVI, 2. tč.

Zakon o postopku pred Ustavnim sodiščem SR Slovenije (ZUSS), 1. al. 2. odst. 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
drugi akti
Vlagatelj:
Stanislav Ogrinc, Črnuče
Datum vloge:
11. 6. 1991
Vrsta odločitve:
sklep
Vrsta rešitve:
nesprejem pobude
Dokument:
US14992
U-I-57/91 - 9
30/10-1991
S K L E P
Ustavno sodišče Republike Slovenije je na seji dne 30/10-1991 obravnavalo pobudo Stanislava Ogrinca iz Črnuč in
s k l e n i l o :
Ustavno sodišče ne sprejme pobude in ne bo začelo postopka za oceno ustavnosti in zakonitosti.
O b r a z l o ž i t e v
Občan je dal pobudo za oceno ustavnosti in zakonitosti planskih in izvedbenih aktov občine Ljubljana Bežigrad za območje BS 7/4 Podgoriška gmajna z utemeljitvijo, da za navedeno ureditveno območje občinska skupščina ni sprejela odloka o zazidalnem načrtu oziroma o prostorskih ureditvenih pogojih.
Iz pobude in njene dopolnitve je jasno razvidno, da pobudnik ne izpodbija ustavnosti in zakonitosti nobenega od omenjenih planskih in izvedbenih aktov, ampak zahteva intervencijo ustavnega sodišča zaradi dejstva, da še ni bil sprejet prostorski izvedbeni akt za omenjeno območje. Ustavno sodišče po 408. členu ustave in 2. točki amandmaja LVI k tej ustavi odloča samo o ustavnosti in zakonitosti predpisov in drugih splošnih aktov. V primeru, če ugotovi, da pristojni organ ni izdal predpisa za izvrševanje določb ustave, zakona ali drugega predpisa, čeprav je bil to dolžan, obvesti ustavno sodišče o tem republiško skupščino (417. člen ustave). V obravnavanem primeru je v dolgoročnem družbenem planu občin in mesta Ljubljane za obdobje 1986 - 2000 predvidena stanovanjska gradnja v soseski BS 7/4 Podgorica šele v obdobju 1991 - 1995. V skladu s tem v srednjeročnem družbenem planu občine Ljubljana Bežigrad za obdobje 1986 - 1990 posegi v to območje niso bili predvideni, v odloku o prostorskih ureditvenih pogojih za plansko celoto B7 Podgorica Šentjakob (Uradni list SRS, št. 27/87) pa je v 57. členu določeno, da se do izdelave zazidalnega načrta za to območje dopuščajo le nujna vzdrževalna dela pod splošnimi pogoji. Glede na to v obravnavanem primeru tudi pogoji za morebitno postopanje ustavnega sodišča po 417. členu ustave niso podani, medtem ko ocene ustavnosti in zakonitosti kateregakoli od omenjenih planskih in izvedbenih aktov pobudnik niti ni predlagal. Zato pobude ni bilo mogoče sprejeti.
Glede na navedeno je ustavno sodišče po 1. alinei drugega odstavka 25. člena zakona o postopku pred Ustavnim sodiščem SRS (Uradni list SRS, št. 39/74 in 28/76) sklenilo, kot je razvidno iz izreka tega sklepa.
P r e d s e d n i k
dr. Peter Jambrek